ભારતીય જનતા પાર્ટીના નેતા સુબ્રમણ્યમ સ્વામીએ કહ્યું કે, તીન તલાક બિલને લઈને ભારતીય જનતા પાર્ટીની સ્થિતિ ‘બન્ને હાથમાં લાડવો’ જેવી છે. જો કેન્દ્ર સરકાર આ બિલને પાસ કરાવવામાં સફળ થશે તો મુસ્લિમ મહિલાઓને ન્યાય અપાવવાનો કાયદો લાવવાનો શ્રેય ભાજપને મળશે. અને જો વિપક્ષ આ બિલ પસાર થવામાં અવરોધ ઉભો કરશે તો પણ ભાજપને કોઈ નુકસાન નથી કારણકે, આ બિલનો વિરોધ કરનારાઓને ખુલ્લા પાડવાની પણ ભાજપને તક મળશે. જ્યારે સ્વામીને પુછવામાં આવ્યું કે, તીન તલાકને લઈને 3 વર્ષની સજાની જોગવાઈ અંગે તેમનું શું માનવું છે? જવાબમાં સ્વામીએ કહ્યું કે, 3 વર્ષની સજા નહીં પણ 7 વર્ષની સજાની જોગવાઈ હોવી જોઈએ. આપને જણાવી દઈએ કે 5 જાન્યુઆરીએ સંસદના શિયાળુ સત્રનો અંતિમ દિવસ છે.